આજે સવારે આ હાઈવે વધુ બે જગ્યાએ કાટમાળ તણાઈને આવતાં ફરી બંધ થઈ ગયો છે. સ્થાનિક તંત્ર હાલ રસ્તા પર આવેલા કાટમાળને હટાવવાની કામગીરીમાં લાગેલું છે, પરંતુ સતત વરસી રહેલા વરસાદના કારણે તેમની કામગીરી ખોરંભે ચડી છે.બદરીનાથ હાઈવે પર તંત્ર દ્વારા દર પાંચ કિમી વિસ્તારમાં એક જેસીબી તહેનાત કરવાના આદેશ કરી દેવાયા છે. હાઈવે લાંબો સમય સુધી બંધ ન રહે તે માટે આ નિર્ણય લેવામાં આવ્યો છે. લામબગડ અને ક્ષેત્રપાલ ભૂસ્ખલન ઝોનમાં હાઈવે વારંવાર બંધ થઈ જવાથી જિલ્લા કલેક્ટરે અધિકારીઓને આ આદેશ આપ્યા છે.દરમિયાન હાઈવેથી નજીક આવેલી પાંચ દુકાનો પાણીના વહેણમાં તણાઈ ગઈ છે અને ત્યાં હાજર લોકોએ ભાગીને મહામહેનતે પોતાનો જીવ બચાવ્યો છે. જિલ્લા અધિકારી સ્વાતિ ભદોરિયાએ જિલ્લામાં નિર્માણાધીન હાઈડ્રો પાવર પ્રોજેક્ટ અને સડક નિર્માણ એજન્સીઓના અધિકારીઓ સાથે એક બેઠક યોજી હતી.તેમણે જણાવ્યું હતું કે અધિકારીઓમાં પરસ્પર સમન્વયનો અભાવ હોવાથી બદરીનાથ હાઈવે વારંવાર બંધ થઈ જાય છે. કુદરતી હોનારતની દૃષ્ટિએ ચમોલી જિલ્લાને સૌથી વધુ સંવેદનશીલ જાહેર કરવામાં આવ્યો છે અને ત્યાં વધુ મદદ મોકલવામાં આવી રહી છે.નૈનિતાલમાં પણ સ્થિતિ વિકટ બની છે.